b'\n_START_ARTICLE_\nRietavo Lauryno Ivinskio gimnazija\n_START_SECTION_\nIstorija\n_START_PARAGRAPH_\nRietave, anot ra\xc5\xa1ytini\xc5\xb3 \xc5\xa1altini\xc5\xb3, pirmoji parapin\xc4\x97 mokykla \xc4\xafkurta 1596\xc2\xa0m. Tai viena seniausi\xc5\xb3 mokykl\xc5\xb3 \xc5\xbdemaitijoje. Pakilus kult\xc5\xabriniam gyvenimui, parapin\xc4\x97 mokykla nebepatenkino buvusi\xc5\xb3 poreiki\xc5\xb3 ir buvo reorganizuota \xc4\xaf keturmet\xc4\x99, v\xc4\x97liau\xc2\xa0\xe2\x80\x93 \xc4\xaf penki\xc5\xb3 klasi\xc5\xb3 \xe2\x80\x9eRetavskoje gorodskoje narodnoje u\xc4\x8dili\xc5\xa1\xc4\x8de\xe2\x80\x9c. \xc5\xa0ioje mokykloje mok\xc4\x97si nema\xc5\xbeai i\xc5\xa1kili\xc5\xb3 Rietavo kra\xc5\xa1to \xc5\xbemoni\xc5\xb3, tarp j\xc5\xb3 ir prof. Kazimieras Jaunius, prof. Jurgis Baltru\xc5\xa1aitis. Daug met\xc5\xb3 parapin\xc4\x97je mokykloje dirbo Laurynas Ivinskis. Pradin\xc4\x97 mokykla iki Antrojo pasaulinio karo vadinta Lauryno Ivinskio vardu. \xc5\xa0is vardas mokyklai gr\xc4\x85\xc5\xbeintas 1988\xc2\xa0m._NEWLINE_1962\xe2\x80\x931963 mokslo metais Rietave pastatyta nauja 920 viet\xc5\xb3 mokykla, 1977/1978 mokslo metais\xc2\xa0\xe2\x80\x93 jos priestatas. Dabar mokykloje \xc4\xafrengti geri kabinetai, akt\xc5\xb3 ir 2 sporto sal\xc4\x97s, 300 viet\xc5\xb3 valgykla. Mokykloje \xc4\xafrengtos dvi kompiuteri\xc5\xb3 klas\xc4\x97s. 1983\xc2\xa0m. mokykla \xc4\xafsijung\xc4\x97 \xc4\xaf sveikos gyvensenos program\xc4\x85. 1987\xc2\xa0m. prad\xc4\x97ta mokyti angl\xc5\xb3 kalbos. Nuo 2000\xc2\xa0m. vienuoliktose klas\xc4\x97se vykdomas profiliavimas. 2005\xc2\xa0m. mokykla akredituota, jai suteiktas gimnazijos statusas._NEWLINE_Mokykloje organizuojamas papildomas ugdymas. Veikia apie 40 \xc4\xafvairi\xc5\xb3 kryp\xc4\x8di\xc5\xb3 papildomo ugdymo b\xc5\xabreliai, kuriuose moksleiviai gali lavintis, tobul\xc4\x97ti, rasti sau m\xc4\x97giam\xc4\x85 laisvalaikio praleidimo b\xc5\xabd\xc4\x85. Mokyklos aukl\xc4\x97tini\xc5\xb3 j\xc4\x97gomis \xc4\xafrengta jauki kompiuterizuota skaitykla, kurioje vyksta \xc4\xafvair\xc5\xabs jaunimo m\xc4\x97gstami renginiai. Moksleiviai s\xc4\x97kmingai dalyvauja mokyklos, savivaldyb\xc4\x97s ir respublikin\xc4\x97se olimpiadose.'